Oklando sala

Oklando sala (, ) – Naujajai Zelandijai priklausanti sala Ramiojo vandenyno pietvakariuose. Pagrindinė sala Oklando salų grupėje. Kaip ir kitos Naujosios Zelandijos subantarktinės salos, Oklando sala įrašyta į UNESCO Pasaulio paveldo sąrašą.
kairėje|miniatiūra|293x293px|Salos žemėlapis

 Geografija 
Sala užima 442,5 km² plotą, ilgis – 42 km. Sudaryta iš vulkaninių uolienų, susidariusių prieš 25–10 milijonų metų iškilus dviems vulkaniniams kupolams, vienam – Karnlio įlankoje salos pietuose, kitam – 8 km į vakarus esančioje Nusivylimo saloje. Padengta 2 metrų storio durpių sluoksniu.Age of the volcanoes and granite basement of the Auckland Islands, Southwest Pacific. www.tandfonline.com. Nuoroda tikrinta 2024-12-14. Sala pasižymi stačiais šlaitais ir nelygiu reljefu, kurio aukštis siekia daugiau nei 600 m virš jūros lygio. Aukščiausios viršukalnės – Kaverno (659 m), Reinalo (635 m), D’Urvilio (630 m), Istono (610 m), Babelio Bokšto (550 m) kalnai.Map of the Auckland Islands. www.doc.govt.nz. Nuoroda tikrinta 2024-12-14.

Pietuose salos plotis siekia 26 km. Nuo mažesnės Adamso salos skiria Viktorijos sąsiauris.DOC maps: Discover the outdoors. www.doc.govt.nz. Nuoroda tikrinta 2024-12-14. Salos vakarinėje pakrantėje yra Lovito kyšulys – labiausiai į vakarus nutolusi Naujosios Zelandijos vieta.

 Flora ir fauna 
Į salą atvežus kiaules, stipriai nukentėjo augalija: sumažėjo krūmynų, pievų gėlių ir kitų augalų paplitimas bei populiacijos.DIET OF FERAL GOATS AND FERAL PIGS ON AUCKLAND ISLAND, NEW ZEALAND. www.jstor.org/. Nuoroda tikrinta 2024-12-14.

Salos šiaurėje esanti Roso įlanka yra vienintelė paprastųjų tikrųjų banginių veisimosi vieta visoje Naujojoje Zelandijoje. Žiemos sezonu jų skaičius įlankoje pasiekia 400, juos reguliariai tiria Otago universitetas.Southern right whales returning to mainland New Zealand. www.rnz.co.nz. Nuoroda tikrinta 2024-12-14. Saloje taip pat aptikta Naujosios Zelandijos jūrų liūtų veisimosi populiacija. 80 % visos jų populiacijos gyvena ir dauginasi Oklando salyne.Sea lion monitoring on the Auckland Islands. www.doc.govt.nz. Nuoroda tikrinta 2024-12-14.

Oklando sala, pagal BirdLife International tarptautinę organizaciją, yra paukščiams reikšminga teritorija dėl saloje esančių jūrinių paukščių veisimosi vietų gausos. Oklando salyne yra keletas endeminių paukščių rūšių,New Zealand Birds Online. www.nzbirdsonline.org.nz. Nuoroda tikrinta 2024-12-14. iš kurių saloje peri Oklando kormoranai (Leucocarbo colensoi) vietose, kurių negali pasiekti atvežtos kiaulės bei katės. Oklando salai endeminė dančiasnapių rūšis Mergus australis () išnyko 1902 m. Manyta, kad prieš naminių gyvūnų atvežimą saloje jų galėjo buti nuo 20 iki 30 porų. 1902 m. sausį paskutinis šios rūšies atstovas nušautas muziejaus kolekcijai.Auckland Island merganser | Miuweka. www.nzbirdsonline.org.nz. Nuoroda tikrinta 2024-12-14.

 Gyventojai 
miniatiūra|232x232px|Hardviko kapinės
Nors sala negyvenama, yra archeologinių įrodymų, kad joje prieš 600–700 metų gyveno polineziečiai. Be to, iš Čatamo salų kilę maoriai bei morioriai nuo 1842 iki 1856 m. gyveno saloje esančioje Ranujo įlankoje.Walls, Geoff (2009). „Picking up the plant trail: Botanical Evidence of People in the Auckland Islands“. Oklando saloje bandyta kurti gyvenvietę, pavadintą Hardviku, tačiau ji gyvavo tik tris metus – nuo 1849 iki 1852.The lie of the land. https://www.nzgeo.com. Nuoroda tikrinta 2024-12-14.

1864 m. salos krantuose sudužo Grafton ir Invercauld laivai. Išgyvenusieji nežinojo apie vieni kitų buvimą saloje, kadangi avarijos vyko priešingose salos pusėse. Grafton laivo išgyvenusieji saloje gyveno 18 mėnesių, po to nuplaukė į Naująją Zelandiją su pačių pasigaminta valtimi, o žmonės iš Invercauld laivo gyveno laivo nuolaužose. Iš jų trys išgelbėti, o visi kiti mirė prieš atvykstant gelbėtojams.Druett, Joan (2007). Island of the lost: shipwrecked at the edge of the world.

 Šaltiniai 

Kategorija:Naujosios Zelandijos salos